b'\n_START_ARTICLE_\nInternational Typeface Corporation\n_START_PARAGRAPH_\nInternational Typeface Corporation eli ITC oli vuonna 1970 perustettu kirjaintyyppej\xc3\xa4 valmistava yritys, joka oli ensimm\xc3\xa4isi\xc3\xa4 alallaan, jolla ei ollut taustaa metallikirjakkeiden aikakaudelta. ITC:n perustivat Aaron Burns, Herb Lubalin ja Ed Rondthaler. ITC saavutti mainetta uudentyyppisill\xc3\xa4, mainostarkoituksiin soveltuvilla kirjasintyypeill\xc3\xa4. ITC:n kirjaintyypit levisiv\xc3\xa4t 1970- ja 1980-luvuilla lisenssioikeuksien avulla tehokkaasti valoladontalaitteisiin ja siirtokirjainarkkeihin. Osa ITC:n kirjaintyypeist\xc3\xa4 edusti uusjugendia, joka oli nimens\xc3\xa4 mukaisesti saanut vaikutteita jugendista. T\xc3\xa4llaisia kirjaintyyppej\xc3\xa4 ovat ITC Souvenir ja ITC Korinna, joiden taustalla ovat 1900-luvun alussa julkaistut saksalaiset jugend-kirjaintyypit. Edward Benguiatin suunnittelema ITC Benguiat puolestaan on saanut vaikutteita ranskalaisista art nouveau -kirjaintyypeist\xc3\xa4. ITC my\xc3\xb6s julkaisi uudelleentulkintoja muutamista klassisista kirjaintyypeist\xc3\xa4. N\xc3\xa4m\xc3\xa4 uudet versiot ilment\xc3\xa4v\xc3\xa4t kuitenkin enemm\xc3\xa4n oman aikansa muotivirtauksia kuin alkuper\xc3\xa4isten esikuviensa henke\xc3\xa4. N\xc3\xa4ihin uudellentulkintoihin lukeutuvat ITC Garamond ja ITC Kabel._NEWLINE_ITC:n fonttivalikoimaan kuuluu nykyisin yli 1000 alkuper\xc3\xa4ist\xc3\xa4 kirjasintyyppi\xc3\xa4, joista tunnetuimpia ovat ITC Avant Garde, ITC Benguiat ja Slipstream ja ITC Souvenir. Vuonna 2000 Agfa-Monotype osti ITC:n, ja sittemmin ITC:n kokoelma on siirtynyt Monotype Imagingin omistukseen.'